KAPOSVÁRI EGYETEM

**SZERVEZETI ÉS MŰKÖDÉSI SZABÁLYZAT**

**III. KÖTET**

**4. melléklet**

**Rendelkezések a speciális szükségletű hallgatókat megillető tanulmányi kedvezmények és az egyetem által biztosított tanulmányi támogatások nyújtásáról**

#### KAPOSVÁR

**2017**

A Kaposvári Egyetem (továbbiakban: Egyetem) Szenátusa a Nemzeti felsőoktatásról szóló 2011. évi CCIV. törvény (a továbbiakban: Nftv.), valamint a 87/2015. (IV. 9.) Korm. rendelet A nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról (a továbbiakban: Vhr.) alapján, az Egyetemi Hallgatói Önkormányzat egyetértésével az alábbi Szabályzatot alkotja.

**A speciális szükségletű hallgatókra vonatkozó általános rendelkezések[[1]](#footnote-1)**

1. **§**

(1) A fogyatékossággal élő (a továbbiakban: speciális szükségletű), különösen a súlyosan beszédhibás, diszlexiás, diszgráfiás, diszkalkuliás, hallás-, látás- és mozgássérült, valamint a tartós orvosi kezelésre szoruló hallgatók tanulmányaik során a tanulmányi követelmények teljesítésére kedvezményeket vehetnek igénybe.

A fogyatékosság típusát, mértékét, időszakos (időhöz kötött) vagy végleges voltát a hallgató hivatalos szakvéleménnyel igazolja.

(2) A segítségnyújtásra, mentességekre és kedvezmények megállapítására a kari és az egyetemi fogyatékosügyi koordinátor javaslatára az orvosi, egészségügyi, igazságügyi szakvélemények alapján, jelen Szabályzat eljárásrendje szerint a dékán dönt valamennyi, a fogyatékos hallgatókat megillető kedvezmények, illetve a tanulmányi kötelezettségek részleges- vagy teljes mentességére irányuló kérelmek elbírálásáról.

(3) A kar vezetőjének döntése ellen a hallgató 15 napon belül jogorvoslati kérelemmel fordulhat a Hallgatói Jogorvoslati Bizottsághoz.

(4) A karokon speciális szükségletű hallgatók ügyeiért felelős kari koordinátort kell kijelölni, aki a speciális szükségletű hallgatók részére segítséget nyújt a hallgatói jogviszonyból eredő jogok gyakorlására és kötelezettségek teljesítésére, különösen a jelen Szabályzatban meghatározott esetekben. A kari koordinátort a kar vezetője bízza meg.

(5) A hallgató kérésére, a kari speciális szükségletű hallgatók ügyeiért felelős koordinátor döntése alapján személyi segítőt lehet kijelölni.

(6) A hallgató az előadásokról hangfelvételt készíthet, azonban azt csak saját tanulmányai során használhatja fel. Az oktató részére a hangfelvétel készítését előre be kell jelenteni.

(7) A speciális szükségletű hallgatók számára bejelentés vagy pályázat útján nyújtható támogatások bejelentési, ill. pályázati határidejét úgy kell megállapítani, hogy az legalább öt nappal megelőzze a jogszabályban rögzített adatszolgáltatási kötelezettségek határidejét.

**Speciális rendelkezések[[2]](#footnote-2)**

1. **§**

(1) A Speciális rendelkezések típusai:

1. Mozgáskorlátozott hallgatókra vonatkozó rendelkezések
2. Hallássérült hallgatókra vonatkozó rendelkezések
3. Látássérült hallgatókra vonatkozó rendelkezések
4. Beszédfogyatékos hallgatókra vonatkozó rendelkezések
5. Pszichés fejlődési zavarral küzdő hallgatókra vonatkozó rendelkezések
6. Az autizmussal élő hallgatókra vonatkozó rendelkezések
7. A felkészülési időre vonatkozó rendelkezések

**Mozgáskorlátozott hallgatókra vonatkozó rendelkezések[[3]](#footnote-3)**

1. **§**

(1) A mozgáskorlátozott hallgató kérése esetén a vizsgáztató köteles lehetővé tenni szóbeli vizsga helyett írásbeli vizsga, illetve az írásbeli vizsga helyett szóbeli vizsga letételét.

(2) A hallgató kérésére, valamint a kari és egyetemi fogyatékosügyi koordinátor javaslata alapján a tanegység felelőse teljes, illetve a helyettesítő követelmények egyidejű meghatározásával felmentést javasolhat a gyakorlati követelmények, valamint a geometriai, szerkesztési feladatok teljesítése alól.

(3) Írásbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a speciális eszközök, illetve a szükséges segédeszközök biztosításáról.

**Hallássérült hallgatókra vonatkozó rendelkezések[[4]](#footnote-4)**

1. **§**

(1) A hallássérült hallgató kérése esetén a vizsgáztató köteles lehetővé tenni a szóbeli vizsga helyett az írásban történő vizsga letételét. A hallgató köteles az erre vonatkozó engedélyét a vizsgáztatónak bemutatni, amennyiben a kedvezményt igénybe kívánja venni adott tárgy(ak)ból.

(2) A kari és az egyetemi fogyatékosügyi koordinátor javaslata alapján a kar vezetője – kérésre –, ha a hallgató fogyatékossága miatt nem képes az államilag elismert komplex [„C”] típusú nyelvvizsga szóbeli követelményeinek teljesítésére, felmentést adhat a szóbeli [„A”] típusú nyelvvizsga letétele alól, illetve a súlyosan hallássérült hallgatónak az államilag elismert nyelvvizsga követelménye alól is felmentés adható.

(3) Szóbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a jelnyelvi tolmács és a szükséges segédeszközök biztosításáról.

**Látássérült hallgatókra vonatkozó rendelkezések[[5]](#footnote-5)**

1. **§**

(1) A látássérült hallgató kérése esetén a vizsgáztató köteles lehetővé tenni az írásbeli vizsga helyett a szóban történő vizsga letételét. A hallgató köteles az erre vonatkozó engedélyét a vizsgáztatónak bemutatni, amennyiben a kedvezményt igénybe kívánja venni adott tárgy(ak)ból.

(2) A kari és az egyetemi fogyatékosügyi koordinátor javaslata alapján a kar vezetője – kérésre –, ha a hallgató fogyatékossága miatt nem képes az államilag elismert komplex [„C”] típusú nyelvvizsga írásbeli követelményeinek teljesítésére, felmentést adhat az írásbeli [„B”] típusú nyelvvizsga letétele alól, illetve a súlyosan látássérült hallgatónak az államilag elismert nyelvvizsga követelménye alól is felmentés adható.

(3) Szóbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a szükséges segédeszközök biztosításáról.

(4) A hallgató kérésére és a kari és az egyetemi fogyatékosügyi koordinátor javaslatára a tanegység felelőse, a helyettesítő követelmények egyidejű meghatározásával felmentést javasolhat a gyakorlati követelmények, valamint a geometriai, szerkesztési feladatok teljesítése alól.

**Beszédfogyatékos hallgatókra vonatkozó rendelkezések[[6]](#footnote-6)**

1. **§**

(1) A beszédfogyatékos hallgató kérése esetén a vizsgáztató köteles lehetővé tenni a szóbeli vizsga helyett az írásban történő vizsga letételét. A hallgató köteles az erre vonatkozó engedélyét a vizsgáztatónak bemutatni, amennyiben a kedvezményt igénybe kívánja venni adott tárgy(ak)ból.

(2) A kari és az egyetemi fogyatékosügyi koordinátor javaslata alapján a kar vezetője – kérésre –, ha a hallgató fogyatékossága miatt nem képes az államilag elismert komplex [„C”] típusú nyelvvizsga szóbeli követelményeinek teljesítésére, felmentést adhat az szóbeli [„A”] típusú nyelvvizsga letétele alól, illetve a súlyosan beszédfogyatékos hallgatónak az államilag elismert nyelvvizsga követelménye alól is felmentés adható.

(3) Szóbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a szükséges segédeszközök biztosításáról.

(4) A hallgató kérésére és a kari és az egyetemi fogyatékosügyi koordinátor javaslatára a tanegység felelőse, a helyettesítő követelmények egyidejű meghatározásával felmentést javasolhat a gyakorlati követelmények teljesítése alól.

**Pszichés fejlődési zavarral küzdő hallgatókra vonatkozó rendelkezések[[7]](#footnote-7)**

1. **§**

A pszichés fejlődési zavarral küzdő hallgatók (diszlexia-diszgráfia-diszortográfia, diszkalkulia, hiperaktivitás, figyelemzavar, magatartásszabályozási zavar)

(1) A pszichés fejlődési zavarral küzdő hallgató kérése esetén a sérülés specifikus állapot figyelembe vételével a vizsgáztató köteles lehetővé tenni az írásbeli vizsga helyett a szóban történő vizsga, illetve a szóbeli vizsga helyett az írásbeli vizsga letételét. A hallgató köteles az erre vonatkozó engedélyét a vizsgáztatónak bemutatni, amennyiben a kedvezményt igénybe kívánja venni adott tárgy(ak)ból.

(2) A szóbeli, illetve az írásbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a szükséges segédeszközök biztosításáról.

(3) A kari és az egyetemi fogyatékosügyi koordinátor javaslata alapján a kar vezetője – kérésre –, ha a hallgató fogyatékossága miatt nem képes az államilag elismert komplex [„C”] típusú nyelvvizsga szóbeli illetve írásbeli követelményeinek teljesítésére, felmentést adhat a szóbeli [„A”], illetve az írásbeli [„B”] típusú nyelvvizsga letétele alól. Súlyos esetben az államilag elismert nyelvvizsga követelménye alól is felmentés adható a hallgatónak.

**Az autizmussal élő hallgatókra vonatkozó rendelkezések[[8]](#footnote-8)**

1. **§**

(1) Az autizmussal élő hallgató esetén a vizsgáztató köteles lehetővé tenni, hogy szóbeli vizsga helyett írásbeli, illetve írásbeli vizsga helyett szóbeli vizsgán adjon számot tudásáról. A hallgató köteles az erre vonatkozó engedélyét a vizsgáztatónak bemutatni, amennyiben a kedvezményt igénybe kívánja venni adott tárgy(ak)ból.

(2) A hallgató kérésére, a koordinátor javaslatára a tantárgyfelelős oktató a vizsga kérdéseit tegye a hallgató számára egyértelművé, szükség esetén egyszerűsítse a kérdéseket.

(3) A szóbeli, illetve az írásbeli vizsga esetén a hallgató legalább 4 munkanappal korábban jelzett kérését figyelembe véve, a kari speciális szükségletű hallgatók ügyeiért felelős koordinátor gondoskodik a szükséges segédeszközök biztosításáról.

(4) A kari és az egyetemi fogyatékosügyi koordinátor javaslata alapján a kar vezetője – kérésre –, ha a hallgató fogyatékossága miatt nem képes az államilag elismert komplex [„C”] típusú nyelvvizsga szóbeli illetve írásbeli követelményeinek teljesítésére, felmentést adhat a szóbeli [„A”], illetve az írásbeli [„B”] típusú nyelvvizsga letétele alól. Súlyos esetben az államilag elismert nyelvvizsga követelménye alól is felmentés adható a hallgatónak.

(5) A hallgató kérésére és a kari és az egyetemi fogyatékosügyi koordinátor javaslatára a tanegység felelőse, a helyettesítő követelmények egyidejű meghatározásával felmentést javasolhat a gyakorlati követelmények teljesítése alól.

**A felkészülési időre vonatkozó rendelkezések[[9]](#footnote-9)**

1. **§**

(1) A fogyatékkal élő hallgató kérelmére az írásbeli, illetve a szóbeli vizsgán az oktató, illetve a vizsgáztató bizottság a felkészülési időt – a nem speciális szükségletű hallgatók esetében megállapított időtartamhoz képest – a Vhr.-ben foglaltak szerint meghosszabbítja.

**Egyéb végrehajtási rendelkezések[[10]](#footnote-10)**

1. **§**

**A fogyatékosság megállapításával és igazolásával kapcsolatos rendelkezések[[11]](#footnote-11)**

1. **§**

(1) Ha a jelentkező fogyatékossága már a köznevelési tanulmányai során is fennállt és erre tekintettel a tanulmányai és az érettségi vizsga során kedvezményben részesült, az ezt igazoló dokumentumokat a kedvezmény, illetve a mentesség iránti kérelemhez egyszerű másolatban kell csatolnia.

(2) Hallgató jogviszonyban lévő hallgatók esetében a kérelmet a kari fogyatékosügyi koordinátornak kell beadni.

(3) Záróvizsgát tett hallgatók esetében az egyetemi fogyatékosügyi koordinátorhoz kell beadni a kérelmet.

(4) A hallgató megsegítésének feltétele: a regisztráció. A speciális szükségletű hallgatóknak akkor tudnak a fogyatékosügyi koordinátorok megfelelő segítséget biztosítani, ha a hallgatók jelentkeznek és a megfelelő igazolást leadják, vagyis regisztrálnak.

(5) A regisztráció a Kaposvári Egyetem honlapjáról letölthető adatlap kitöltése, majd papíron történő leadása a kari vagy egyetemi fogyatékosügyi koordinátornál. Az adatlap kitöltéséhez a hallgató kérésére, a fogyatékosügyi koordinátorok segítséget nyújtanak.

(6) Új hallgatók esetében a regisztráció minden tanév szeptember 15-ig tart, régi hallgatók esetében folyamatos.

**Záró rendelkezések**

1. **§**

(1) Jelen szabályzatot az oktatási rektorhelyettes előterjesztésére a Kaposvári Egyetem Szenátus 2015. december 18-i ülésén megtárgyalta és a 90/2015 (XII.18.) sz. határozattal elfogadta. Jelen szabályzat 2016. január 18-án lép hatályba.

(2) A szabályzat az intézmény honlapján megtekinthető.

(3) Jelen szabályzat módosításait a Kaposvári Egyetem Szenátusa a 2016. március 24-én megtartott ülésén megtárgyalta, és a 9/2016. (III. 24.) számú határozatával elfogadta. A módosítások a lábjegyzetben megjelölt időponttól hatályosak.

(4) A Kaposvári Egyetem Szervezeti és Működési Szabályzatának III. kötetét és mellékleteit a Kaposvári Egyetem Szenátusa a 2017. június 29-i ülésén megtárgyalta, a 39/2017. (VI. 29.) sz. határozattal elfogadta. A szabályzatok módosításai az elfogadás napjától hatályosak. A Kaposvári Egyetem Szervezeti és Működési Szabályzat III. kötetének 4. mellékletét képező, jelen szabályzat változatlan tartalommal hatályban marad.

Kaposvár, 2017. június 29.

Prof. Dr. Szávai Ferenc DSc Dr. Borbás Zoltán

 rektor kancellár

1. Nftv. 108. § 6. fogyatékossággal élő hallgató (jelentkező): aki mozgásszervi, érzékszervi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd;

Vhr. 64. § (2) A felsőoktatási intézmény szervezeti és működési szabályzatában meghatározottak szerint:

	1. bírálja el a fogyatékossággal élő hallgatók segítségnyújtásra, mentességre és kedvezményekre irányuló kérelmeit,
	2. látja el feladatát és kerül megbízásra a fogyatékossággal élő hallgatók segítését intézményi részről irányító koordinátor,
	3. veheti igénybe a fogyatékossággal élő hallgató – a fogyatékossága típusa és mértéke szerint – az intézmény által biztosított, illetve az intézmény által nem biztosított, de más módon rendelkezésre álló személyi és technikai segítségnyújtást és szolgáltatásokat,
	4. használhatja fel a fogyatékossággal élő hallgató a speciális jegyzet, illetve jegyzetet helyettesítő, más módszerű felkészülést segítő technikai eszközök esetében a tankönyv- és jegyzettámogatást.(3) A (2) bekezdés b) pontja szerinti koordinátor feladata:

	1. részvétel a fogyatékossággal élő hallgatók által benyújtott, a (2) bekezdés a) pontja szerinti kérelmek elbírálásában és nyilvántartásában,
	2. kapcsolattartás a fogyatékossággal élő hallgatókkal, azok személyes segítőivel,
	3. a fogyatékossággal élő hallgatók tanulmányai, vizsgái során alkalmazható segítségnyújtási lehetőségek biztosítása, illetve szorgalmi időszakban a fogyatékossággal élő hallgatók által igényelt konzultációs lehetőségek megszervezése,
	4. javaslattétel a fogyatékossággal élő hallgatók tanulmányainak segítését szolgáló normatív támogatás felhasználására, a segítségnyújtáshoz szükséges tárgyi eszközök beszerzésére. [↑](#footnote-ref-1)
2. Nftv. 49. § (8) A fogyatékossággal élő hallgató részére biztosítani kell a fogyatékossághoz igazodó felkészítést és vizsgáztatást, továbbá segítséget kell nyújtani részére ahhoz, hogy teljesíteni tudja a hallgatói jogviszonyából eredő kötelezettségeit. Indokolt esetben mentesíteni kell egyes tantárgyak, tantárgyrészek tanulása vagy a beszámolás kötelezettsége alól. Szükség esetén mentesíteni kell a nyelvvizsga vagy annak egy része, illetve szintje alól. A vizsgán biztosítani kell a hosszabb felkészülési időt, az írásbeli beszámolón lehetővé kell tenni a segédeszköz - így különösen írógép, számítógép - alkalmazását, szükség esetén az írásbeli beszámoló szóbeli beszámolóval vagy a szóbeli beszámoló írásbeli beszámolóval történő felváltását. Az e bekezdés alapján nyújtott mentesítés kizárólag a mentesítés alapjául szolgáló körülménnyel összefüggésben biztosítható és nem vezethet az oklevél által tanúsított szakképzettség megszerzéséhez szükséges alapvető tanulmányi követelmények alóli felmentéshez.

Vhr. 62. § (1) A fogyatékossággal élő hallgató kérelmére a felsőoktatási intézménynek a tanterv előírásaitól részben vagy egészében eltérő követelményeket kell megállapítania, illetve - figyelemmel az Nftv. 49. § (8) bekezdésére - azok teljesítésétől el kell tekintenie a (2)-(7) bekezdésben foglalt kedvezmények közül legalább egy, szükség szerint több kedvezmény biztosításával, ha a fogyatékosságot igazoló szakvélemény megállapításai alapján kedvezmény, illetve mentesség biztosítható a hallgató számára.

Vhr. 64. § (1) A hallgató fogyatékosságára tekintettel a 63. § (1) bekezdése szerinti szakvélemény alapján kérheti a tanulmányi kötelezettségek teljesítése, illetve a vizsgák alóli részleges vagy teljes felmentését vagy azok más módon történő teljesítésének engedélyezését. [↑](#footnote-ref-2)
3. Vhr. 62. § (2) Mozgáskorlátozott hallgató esetében alkalmazható kedvezmények:

	1. a gyakorlati követelmények teljesítése alóli részleges vagy teljes felmentés, illetve annak más formában történő teljesítése,
	2. az írásbeli vizsga szóbelivel, a szóbeli vizsga írásbelivel történő helyettesítése,
	3. mentesítés a nyelvvizsga vagy annak egy része, illetve szintje alól,
	4. mentesítés a manuális készségeket igénylő feladatok alól azzal, hogy az elméleti ismeretek megkövetelhetők,
	5. az írásbeli feladatok megoldásához szükséges speciális eszközök, berendezési tárgyak használatának lehetővé tétele,
	6. a nem fogyatékossággal élő hallgatókra megállapított felkészülési időnél hosszabb felkészülési idő biztosítása,
	7. a hallgató tanulmányai alatt személyi segítő biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-3)
4. Vhr. 62. § 3) Hallássérült (siket, nagyothalló) hallgató esetében alkalmazható kedvezmények:

a) a gyakorlati követelmények teljesítése alóli részleges vagy teljes felmentés, illetve annak más formában történő teljesítése,

b) a szóbeli vizsga írásbelivel történő helyettesítése, szóbeli vizsgáztatás során - hallgatói igény esetén - jelnyelvi vagy orális tolmács biztosítása,

c) mentesítés a nyelvvizsga vagy annak egy része, illetve szintje alól,

d) az érthetőség és a megértés szempontjából az előadásokon és vizsgákon az elhangzottak egyidejű írásban való megjelenítése a hallgató részére,

e) minden vizsgáztatás alkalmával segédeszközök, vizuális szemléltetés biztosítása,

f) a nem fogyatékossággal élő hallgatókra megállapított felkészülési időnél hosszabb felkészülési idő biztosítása,

g) a hallgató tanulmányai alatt személyi segítő, jegyzetelő tolmács, jelnyelvi tolmács biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-4)
5. Vhr. 62. § (4) Látássérült (vak, aliglátó, gyengénlátó) hallgató esetében alkalmazható kedvezmények:

a) a gyakorlati követelmények teljesítése alóli részleges vagy teljes felmentés, illetve annak más formában történő teljesítése,

b) az írásbeli vizsgák helyett a szóbeli vizsga, illetve az írásbeli számonkérés esetén speciális technikai eszközök használata,

c) mentesítés a nyelvvizsga vagy annak egy része, illetve szintje alól,

d) mentesítés a manuális, vizuális készségeket igénylő feladatok alól, de az elméleti ismeretek megkövetelhetők,

e) az előadások, gyakorlatok és vizsgák alkalmával a kérdések, tételek hanghordozó eszközön, digitálisan, pontírásban vagy nagyításban történő hozzáférhetősége,

f) a nem fogyatékossággal élő hallgatókra megállapított felkészülési időnél hosszabb felkészülési idő biztosítása,

g) a hallgató tanulmányai alatt személyi segítő biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-5)
6. Vhr. 62. § (5) Beszédfogyatékos (diszfázia, diszlália, diszfónia, dadogás, hadarás, afázia, orrhangzós beszéd, dizartria, mutizmus, súlyos beszédészlelési és beszédmegértési zavar, centrális pöszeség, megkésett beszédfejlődés) hallgató esetében alkalmazható kedvezmények:

a) a szóbeli vizsga helyett írásbeli vizsga, és a számonkérések esetén speciális technikai eszközök használata,

b) mentesítés a nyelvvizsga vagy annak egy része, illetve szintje alól,

c) a nem fogyatékossággal élő hallgatókra megállapított felkészülési időnél hosszabb felkészülési idő biztosítása,

d) a hallgató tanulmányai alatt személyi segítő biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-6)
7. Vhr. 62. § (6) Pszichés fejlődési zavarral küzdő hallgató esetében alkalmazható kedvezmények:

a) a diszlexiás-diszgráfiás-diszortográfiás hallgatónál:

aa) az írásbeli vizsga helyett szóbeli vizsga vagy szóbeli helyett írásbeli vizsga,

ab) írásbeli vizsga esetén a nem fogyatékossággal élő hallgatókra megállapított felkészülési időnél hosszabb felkészülési idő,

ac) a vizsgán a szükséges segédeszközök (különösen számítógép, írógép, helyesírási szótár, értelmező szótár, szinonima szótár) biztosítása,

ad) mentesítés a nyelvvizsga vagy annak egy része, illetve szintje alól;

b) a diszkalkuliás hallgatónál:

ba) mentesítés a számítási feladatok alól, de az elméleti ismeretek megkövetelhetők,

bb) a vizsgák alkalmával mindazon segédeszközök használata, amelyekkel a hallgató a tanulmányai során korábban is dolgozott (különösen táblázatok, számológép, konfiguráció, mechanikus és manipulatív eszközök), továbbá hosszabb felkészülési idő biztosítása;

c) a hiperaktív, figyelemzavarral küzdő hallgatónál:

ca) az írásbeli vizsga helyett szóbeli vizsga vagy szóbeli helyett írásbeli vizsga,

cb) a nem fogyatékossággal élő hallgatókra megállapított felkészülési időnél hosszabb felkészülési idő biztosítása,

cc) vizsgáknál a hallgató várakozási idejének minimálisra csökkentése,

cd) az írásbeli feladatok megoldásához szükséges speciális eszközök, berendezési tárgyak alkalmazása,

ce) a hosszabb időtartamú vizsga több részletben való megtartása, vagy a vizsga helyiségének elhagyása nélküli szünetek, vagy mozgásos aktivitás engedélyezése, érzelmi megnyilvánulások tolerálása,

cf) külön vizsga a többi hallgatótól elkülönítetten,

cg) az egyéni sajátosságok függvényében a szóbeli vizsgáztatás során - hallgatói igény esetén - a kérdések leírása vagy többszöri megismétlése, komplex kérdések részegységekre történő lebontása, segítség az elvárások és kérdések tisztázásához,

ch) az előadások, gyakorlatok és vizsgák alkalmával a kérdések, tételek hanghordozó eszközön, digitálisan történő hozzáférhetősége,

ci) a hallgató tanulmányai alatt személyi segítő biztosítása; (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)*

d) a magatartásszabályozási zavarral (szocio-adaptív folyamatok zavaraival, az érzelmi kontroll, ön-, vagy mások felé irányuló agresszió, a szorongás, az én-szabályozás gyengeségét mutató magatartásjellemzők, az alkalmazkodóképesség, a célirányos viselkedés, az önszervezés, valamint a metakogníció eltérő fejlődésével) küzdő hallgatónak:

da) az írásbeli vizsga szóbelivel, a szóbeli vizsga írásbelivel történő helyettesítése,

db) a hosszabb időtartamú vizsga több részletben való megtartása vagy szünetek engedélyezése, az egyéni késztetések, érzelmi megnyilvánulások tolerálása,

dc) külön vizsga a többi hallgatótól elkülönítetten,

dd) a szóbeli vizsgáztatás során - hallgatói igény esetén - a kérdések leírása, az elvárások és kérdések tisztázása, a feltett kérdések, utasítások megfogalmazásának egyszerűsítése, pontosítása,

de) a nem fogyatékossággal élő hallgatókra megállapított felkészülési időnél hosszabb felkészülési idő,

df) a hallgató tanulmányai alatt személyi segítő biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-7)
8. Vhr. 62. § (7) Az autizmussal élő hallgató esetében alkalmazható kedvezmények:

a) a számonkérés körülményeinek a hallgató speciális szükségleteihez alakítása, az írásbeli vizsga helyett szóbeli vizsga vagy szóbeli helyett írásbeli vizsga,

b) számonkérés során segítségadás az elvárások és kérdések tisztázásához, szóbeli vizsgánál a feltett kérdések, utasítások írásban való megjelenítése, megfogalmazásuk egyszerűsítése,

c) a nem fogyatékossággal élő hallgatókra megállapított felkészülési időnél hosszabb felkészülési idő,

d) mind a kurzusok, mind a számonkérés során speciális eszközök (elsősorban hangrögzítő eszköz, számítógép, értelmező szótár, egyéb támogató, infokommunikációs technológiák) alkalmazása,

e) mentesítés a nyelvvizsga vagy annak egy része, illetve szintje alól,

f) a fejlődési zavarából következő nehézségek miatt egyes gyakorlati követelmények alóli mentesítés, vagy ezek teljesítésének megfelelő, nem gyakorlati feladatokkal való helyettesítése,

g) a hallgató tanulmányai alatt személyi segítő biztosítása. (*Módosítva a 9/2016. (III. 24.) számú Szenátusi határozattal, hatályos 2016. március 24-től. Az „az intézményi ügyintézésekhez” szövegrész helyébe „a hallgató tanulmányai alatt” szöveg lép.)* [↑](#footnote-ref-8)
9. Vhr. 62. § (8) A hosszabb felkészülési időt a nem fogyatékossággal élő hallgatókra megállapított időtartamhoz képest legalább 30%-kal hosszabb időtartamban kell megállapítani. [↑](#footnote-ref-9)
10. Vhr. 62. § (9) Halmozott fogyatékosság esetén a (2)-(7) bekezdésben foglalt előnyben részesítések bármelyike adható, figyelembe véve a hallgató egyéni szükségleteit.

(10) Indokolt esetben a hallgató kérelmére, a szakvélemény alapján a felsőoktatási intézmény a (2)-(7) bekezdésben szabályozott kedvezményektől eltérő, további vagy más kedvezményt is biztosíthat a hallgató részére.

(11) A nyelvvizsga vagy annak egy része, illetve szintje alóli mentesítés a doktori képzés tekintetében nem illeti meg a doktori képzésre jelentkező hallgatót, a doktorandusz hallgatót illetve a doktorjelöltet.

(12) A nyelvvizsga vagy annak egy része, illetve szintje alóli mentesítés megilleti azt a fogyatékossággal élő volt hallgatót, aki záróvizsgát tett és hallgatói jogviszonya megszűnt, de a szakképzettség megszerzéséhez szükséges nyelvvizsga kötelezettségét nem teljesítette. [↑](#footnote-ref-10)
11. Vhr. 63. § (1) A fogyatékossággal élő hallgató fogyatékosságának típusát és mértékét, annak végleges vagy időszakos voltát a (2) vagy a (3) bekezdésben meghatározott szakvéleménnyel igazolja.

(2) Ha a hallgató (jelentkező) fogyatékossága, sajátos nevelési igénye már a középfokú tanulmányok ideje alatt is fennállt, és erre tekintettel a tanulmányai, illetve az érettségi vizsga során kedvezményben részesült, a fogyatékosság, sajátos nevelési igény a megyei (fővárosi) pedagógiai szakszolgálati intézmények, illetve azok megyei vagy országos szakértői bizottságként eljáró tagintézményei (valamint jogelődjeik közül a tanulási képességvizsgáló szakértői és rehabilitációs bizottságok, és az országos szakértői és rehabilitációs bizottságok) által kibocsátott szakértői véleménnyel igazolható.

(3) Ha a hallgató (jelentkező) fogyatékossága, sajátos nevelési igénye a középfokú tanulmányok ideje alatt nem állt fenn, illetve fogyatékosságra, sajátos nevelési igényre tekintettel a tanulmányai és az érettségi vizsga során kedvezményben nem részesült, a fogyatékosság a rehabilitációs szakértői szerv, illetve annak jogelődei által kibocsátott szakértői véleménnyel igazolható. [↑](#footnote-ref-11)